钦定古今图书集成/理学汇编/字学典/第057卷 > 《元陶宗仪辍耕录》 > 《书画褾轴》
## 钦定古今图书集成/理学汇编/字学典/第057卷 > 《元陶宗仪辍耕录》 > 《书画褾轴》

唐贞观、开元间，人主崇尚文雅，其书画皆用紫龙凤
绸绫为表，绿文纹绫为里，紫檀云花杵头轴，白檀通
身柿心轴，此外又有青、赤琉璃二等轴，牙签、锦带。太
和间，王涯自盐铁据相印家，既羡于财，始用金玉为
轴，甘露之变，人皆剥剔无遗。南唐则褾以回鸾墨锦，
签以黄纸。宋御府所藏青紫大绫为褾，文锦为带，玉
及水晶檀香为轴。靖康之变，民间多有得者。高宗渡
江后，和议既成，榷场购求为多。装褫之法，已具《名画
记》及绍兴定式，兹更不赘，始以所闻见者，使赏鉴之
士有考焉。